Matriekvraestel op WhatsApp verspreiArgieffoto Angie Motshekga, minister van basiese onderwys, het gesê die leerder in Gauteng het die vraestel aan ŉ leerder in Limpopo gestuur om die antwoorde te probeer kry. Twee leerders aan Giyani High School het die vraestel verder op WhatsApp versprei voor dit Maandag deur matriekleerders geskryf is. “Die leerder het ŉ volledige bekentenis afgelê wat sal help met die ondersoek vorentoe,” het Motshekga tydens ŉ mediakonferensie gesê. “Ek is diep teleurgesteld deur die ongelukkige voorval wat die potensiaal het om die geloofwaardigheid van die eksamen in twyfel te trek.” Volgens Motshekga het die departement die saak by die Valke aangemeld vir verdere ondersoek. ŉ Lewenswetenskappe-vraestel het verlede jaar ook in Limpopo uitgelek, ondanks veiligheidsmaatreëls wat die departement ingestel het. Angie Motshekga, minister van basiese onderwys, moes in 2014 die uitslae van 11 matriekeksamen-sentra in KwaZulu-Natal en sewe in die Oos-Kaap diskwalifiseer ná die grootste eksamenbedrogskandaal ooit in Suid-Afrika waar groepe afgeskryf het. Streng maatreëls is ingestel om seker te maak dat dit nie weer in die 2015-eksamen kan gebeur nie, het Motshekga in daardie stadium gesê.